title: 2017 m. balandžio 10 d. Komisijos įgyvendinimo reglamentas (ES) 2017/679, kuriuo, nekeičiant galiojančių priemonių, baigiamas pakartotinis absorbcijos tyrimas dėl importuojamų Taivano kilmės plokščių šaltai valcuotų nerūdijančiojo plieno produktų

text:
11.4.2017

               LT

               Europos Sąjungos oficialusis leidinys

               L 98/10

         KOMISIJOS ĮGYVENDINIMO REGLAMENTAS (ES) 2017/679
   2017 m. balandžio 10 d.
   kuriuo, nekeičiant galiojančių priemonių, baigiamas pakartotinis absorbcijos tyrimas dėl importuojamų Taivano kilmės plokščių šaltai valcuotų nerūdijančiojo plieno produktų
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 9 straipsnio 2 dalį ir 12 straipsnį,
   kadangi:
   1.   PROCEDŪRA

   1.1.   Galiojančios priemonės

               (1)

               Komisijos įgyvendinimo reglamentu (ES) 2015/1429 Europos Komisija (toliau – Komisija) nustatė galutinį antidempingo muitą, taikomą importuojamiems Kinijos Liaudies Respublikos ir Taivano kilmės plokštiems šaltai valcuotiems nerūdijančiojo plieno produktams (2). Visoms Taivano bendrovėms nustatyta 6,8 % muito norma, išskyrus vieną eksportuojantį gamintoją, kuriam nustatyta nulinė muito norma.

         1.2.   Prašymas atlikti pakartotinį absorbcijos tyrimą

               (2)

               2016 m. birželio 28 d. Komisija gavo prašymą atlikti pakartotinį galiojančių priemonių absorbcijos tyrimą pagal pagrindinio reglamento 12 straipsnį.

               (3)

               Prašymą gamintojų, kurie pagamina daugiau nei 25 % visų tam tikrų plokščių šaltai valcuotų plieno produktų Sąjungoje, vardu pateikė Europos plieno asociacija (EUROFER).

               (4)

               EUROFER pateikė pakankamai įrodymų, kad po pradinio tiriamojo laikotarpio, taip pat iki antidempingo muito nustatymo importuojamam nagrinėjamajam produktui ir po to, kai jis buvo nustatytas, eksporto kainos sumažėjo. Dėl to galiojančios priemonės neturėjo numatyto taisomojo poveikio.

               (5)

               Iš prašyme pateiktų įrodymų matyti, kad eksporto kainų sumažėjimo negalima paaiškinti žaliavų kainų, energijos sąnaudų, darbo sąnaudų, muito normų ar valiutų kurso pokyčiais.

               (6)

               EUROFER taip pat pateikė įrodymų, kad nagrinėjamasis produktas buvo toliau importuojamas į Sąjungą dideliais kiekiais.

         1.3.   Antidempingo tyrimo atnaujinimas

               (7)

               2016 m. rugpjūčio 11 d. Komisija pranešimu Europos Sąjungos oficialiajame leidinyje paskelbė atnaujinanti antidempingo tyrimą (3).

         1.4.   Suinteresuotosios šalys

               (8)

               Pranešime apie tyrimo atnaujinimą Komisija paragino suinteresuotąsias šalis pranešti jai apie ketinimą dalyvauti atliekant pakartotinį tyrimą. Be to, Komisija apie pakartotinio absorbcijos tyrimo inicijavimą konkrečiai pranešė EUROFER, eksportuotojams, eksportuojantiems gamintojams ir žinomiems susijusiems importuotojams bei nagrinėjamosios šalies valdžios institucijoms ir paragino juos dalyvauti tyrime.

               (9)

               Suinteresuotosioms šalims buvo suteikta galimybė raštu pareikšti savo nuomonę ir pateikti prašymą išklausyti dalyvaujant Komisijai ir (arba) prekybos bylas nagrinėjančiam pareigūnui. Apie save nepranešė ir prašymo išklausyti nepateikė nė viena suinteresuotoji šalis.

         1.5.   Importuotojų atranka

               (10)

               Kad galėtų nuspręsti, ar atranka yra būtina (o jei būtina – kad galėtų atrinkti bendroves), Komisija paprašė nesusijusių importuotojų pateikti pranešime apie tyrimo atnaujinimą nurodytą informaciją.

               (11)

               Dešimt nesusijusių importuotojų pateikė prašomą informaciją ir sutiko, kad gali būti atrenkami. Remdamasi pagrindinio reglamento 17 straipsnio 1 dalimi Komisija pagal didžiausią importo į Sąjungą apimtį atrinko tris bendroves. Pagal pagrindinio reglamento 17 straipsnio 2 dalį dėl atrinktų bendrovių konsultuotasi su visais žinomais susijusiais importuotojais. Jokių pastabų negauta.

         1.6.   Taivano eksportuotojų ir eksportuojančių gamintojų atranka

               (12)

               Kad galėtų nuspręsti, ar atranka yra būtina (o jei būtina – kad galėtų atrinkti bendroves), Komisija paprašė visų Taivano eksportuotojų ir eksportuojančių gamintojų pateikti pranešime apie tyrimo atnaujinimą nurodytą informaciją. Be to, Komisija paprašė nagrinėjamosios šalies valdžios institucijų nurodyti kitus eksportuotojus ir eksportuojančius gamintojus, jei tokių yra, kurie galbūt norėtų dalyvauti atliekant tyrimą, ir (arba) su jais susisiekti.

               (13)

               Penki Taivano eksportuotojai ir šeši eksportuojantys gamintojai pateikė prašomą informaciją ir sutiko, kad gali būti atrenkami. Komisija nusprendė, kad atranka nebūtina, nes tuos eksportuotojus ir eksportuojančius gamintojus galima pagrįstai ištirti per turimą laiką.

         1.7.   Klausimyno atsakymai

               (14)

               Komisija penkiems eksportuotojams ir šešiems eksportuojantiems gamintojams nusiuntė klausimynus. Klausimyno atsakymus pateikė du eksportuojantys gamintojai ir viena grupė, kurią sudarė du eksportuojantys gamintojai ir du eksportuotojai.

               (15)

               Komisija klausimynus nusiuntė trims atrinktiems importuotojams ir gavo atsakymus iš dviejų.

         1.8.   Tikrinamieji vizitai

               (16)

               Komisija rinko ir tikrino visą informaciją, kuri, jos manymu, buvo reikalinga šiam pakartotiniam tyrimui atlikti. Pagal pagrindinio reglamento 16 straipsnį tikrinamieji vizitai buvo surengti šių bendrovių patalpose:

                           —

                           „Jie Jin Material Science“, Tainano miestas, Taivanas

                           —

                           „Tang Eng Iron Works Co., Ltd.“, Gaosiongo miestas, Taivanas

                           —

                           „Yieh United Steel Corporation“, Gaosiongo miestas, Taivanas

                           —

                           „Yuan Long Stainless Steel“, Gaosiongo miestas, Taivanas

         1.9.   Laikotarpiai, kurių duomenys nagrinėti atliekant pakartotinį absorbcijos tyrimą

               (17)

               Pakartotinio absorbcijos tyrimo tiriamasis laikotarpis (ATL) – 2015 m. liepos 1 d. – 2016 m. birželio 30 d. Pradinis tiriamasis laikotarpis (PTL) – 2013 m. sausio 1 d. – 2013 m. gruodžio 31 d.

         2.   NAGRINĖJAMASIS PRODUKTAS IR PANAŠUS PRODUKTAS

               (18)

               Šiame pakartotiniame absorbcijos tyrime nagrinėjamas produktas yra tas pats, kaip per pradinį tyrimą nagrinėtas produktas, t. y. Taivano kilmės plokšti valcavimo produktai iš nerūdijančiojo plieno, po šaltojo valcavimo toliau neapdoroti, kurių KN kodai šiuo metu yra 7219 31 00, 7219 32 10, 7219 32 90, 7219 33 10, 7219 33 90, 7219 34 10, 7219 34 90, 7219 35 10, 7219 35 90, 7220 20 21, 7220 20 29, 7220 20 41, 7220 20 49, 7220 20 81 ir 7220 20 89 (toliau – nagrinėjamasis produktas).

               (19)

               Plokšti šaltai valcuoti nerūdijančiojo plieno produktai naudojami įvairioms paskirtims, pavyzdžiui, buitiniams prietaisams (pvz., skalbimo mašinų ir indaplovių vidaus detalėms), suvirintiems vamzdžiams ir medicinos prietaisams gaminti, taip pat maisto perdirbimo ir automobilių pramonės sektoriuose.

               (20)

               Atlikus tyrimą nustatyta, kad nagrinėjamojo produkto ir Taivano vidaus rinkoje gaminamo ir parduodamo produkto pagrindinės savybės bei naudojimo paskirtys yra tokios pačios. Todėl Komisija nusprendė, kad šie produktai yra panašūs produktai, kaip nustatyta pagrindinio reglamento 1 straipsnio 4 dalyje.

         3.   NUSTATYTI FAKTAI

               (21)

               Pagal pagrindinio reglamento 12 straipsnį atliekant pakartotinį absorbcijos tyrimą siekiama nustatyti, ar, nustačius pradines priemones, sumažėjo eksporto kainos arba ar nagrinėjamojo produkto perpardavimo ar tolesnio pardavimo Sąjungoje kainos pakito nepakankamai. Kitas žingsnis – jei nustatoma, kad eksporto kainos sumažėjo, turėtų būti apskaičiuojamas naujas dempingo skirtumas.

         3.1.   Eksporto kainų sumažėjimas

               (22)

               Vertindama, ar eksporto kainos sumažėjo, Komisija apskaičiavo kiekvieno nagrinėto eksportuojančio gamintojo per ATL taikytas eksporto kainas ir šias kainas palygino su atitinkamomis PTL eksporto kainomis.

               (23)

               Eksportuojantys gamintojai į Sąjungą eksportavo tiesiogiai nepriklausomiems pirkėjams arba per savo susijusias bendroves Taivane.

               (24)

               Pagal pagrindinio reglamento 2 straipsnio 8 dalį eksporto kaina – tai kaina, faktiškai sumokėta arba mokėtina už eksportuoti į Sąjungą parduodamą nagrinėjamąjį produktą.

               (25)

               Komisija palygino visų eksportuojančių gamintojų per ATL parduoto visų rūšių produkto kainas su per PTL parduoto tų pačių rūšių produkto kainomis ir apskaičiavo vidutinį svertinį eksporto kainų sumažėjimą.

               (26)

               Atliekant palyginimą kainos skaičiuotos eurais, naudojant eksportuotojams ir eksportuojantiems gamintojams pateiktuose antidempingo klausimynuose nurodytus valiutų kursus.

               (27)

               Eksporto į Sąjungą kainas palyginus remiantis gamintojo kainomis EXW sąlygomis nustatyta, kad visų eksportuojančių gamintojų (eksportuojančių gamintojų grupių) eksporto kainos sumažėjo. Eksporto kainos eurais sumažėjo taip:

                  1 lentelė

                  Eksporto kainų sumažėjimas

                           Eksportuojantis gamintojas/eksportuojančių gamintojų grupė

                           Eksporto kainų raida per PTL – ATL

                           „Jie Jin Material Science“

                           – 3,3 %

                           „Tang Eng Iron Works Co., Ltd.“ ir „Yieh United Steel Corporation“

                           – 11,2 %

                           „Yuan Long Stainless Steel“

                           – 2,3 %

         3.2.   Dempingas

               (28)

               Nustačius, kad visų bendradarbiaujančių eksportuojančių gamintojų eksporto kainos sumažėjo, pagal pagrindinio reglamento 2 straipsnį perskaičiuoti dempingo skirtumai.

               (29)

               Visi bendradarbiaujantys eksportuojantys gamintojai prašė, kad pagal pagrindinio reglamento 12 straipsnio 5 dalį būtų peržiūrėta jų normalioji vertė.

         3.2.1.   Normalioji vertė

               (30)

               Remdamasi pagrindinio reglamento 2 straipsnio 2 dalimi Komisija pirmiausia nagrinėjo, ar bendra kiekvieno bendradarbiaujančio eksportuojančio gamintojo pardavimo vidaus rinkoje apimtis buvo tipiška. Pardavimas vidaus rinkoje yra tipiškas, jei visa kiekvieno eksportuojančio gamintojo panašaus produkto pardavimo vidaus rinkoje nepriklausomiems pirkėjams apimtis sudaro ne mažiau kaip 5 % visos jo nagrinėjamojo produkto pardavimo per ATL eksportui į Sąjungą apimties. Tuo remiantis nustatyta, kad kiekvieno eksportuojančio gamintojo visas panašaus produkto pardavimas vidaus rinkoje buvo tipiškas.

               (31)

               Vėliau Komisija nustatė, kurių rūšių eksportuojančių gamintojų, kurių pardavimas vidaus rinkoje buvo tipiškas, vidaus rinkoje parduodamas produktas buvo toks pats kaip eksportui į Sąjungą parduodamų rūšių produktas arba jam lygiavertis.

               (32)

               Po to Komisija nagrinėjo, ar, remiantis pagrindinio reglamento 2 straipsnio 2 dalimi, tipiškas buvo kiekvieno bendradarbiaujančio eksportuojančio gamintojo vidaus rinkoje parduoto kiekvienos rūšies produkto, kuris yra toks pats ar panašus į eksportui į Sąjungą parduotą atitinkamos rūšies produktą, kiekis. Tam tikros rūšies produkto pardavimas vidaus rinkoje yra tipiškas, jei per ATL visa tos rūšies produkto pardavimo vidaus rinkoje nepriklausomiems pirkėjams apimtis sudaro ne mažiau kaip 5 % visos tos pačios ar panašios rūšies produkto pardavimo eksportui į Sąjungą apimties.

               (33)

               Vėliau Komisija nustatė kiekvienos rūšies produkto pelningo pardavimo vidaus rinkoje nepriklausomiems pirkėjams per ATL dalį, kad galėtų nuspręsti, ar skaičiuojant normaliąją vertę remtis faktiniu pardavimu vidaus rinkoje pagal pagrindinio reglamento 2 straipsnio 4 dalį.

               (34)

               Normalioji vertė buvo apskaičiuota kaip viso pardavimo vidaus rinkoje per ATL vidutinė svertinė kaina arba kaip tik pelningo pardavimo vidutinė svertinė kaina. Visos valiuta išreikštos vertės, kurias reikėjo konvertuoti į kitą valiutą, buvo konvertuotos į Taivano dolerius naudojant Komisijos antidempingo klausimyne nurodytus mėnesinius kursus arba eksportuojančių gamintojų vidaus valiutos keitimo kursus remiantis Taivano muitinės kursais. Šie du kursai per ATL iš esmės nesiskyrė.

               (35)

               Jei tam tikros rūšies panašaus produkto nebuvo parduoda arba jo buvo parduota nepakankamai įprastomis prekybos sąlygomis, Komisija normaliąją vertę apskaičiavo pagal pagrindinio reglamento 2 straipsnio 3 ir 6 dalis.

               (36)

               Normalioji vertė apskaičiuota prie bendradarbiaujančių eksportuojančių gamintojų vidutinių panašaus produkto gamybos sąnaudų per ATL pridėjus:

                           —

                           vidutines svertines pardavimo, bendrąsias ir administracines (PBA) išlaidas, kurias bendradarbiaujantys eksportuojantys gamintojai patyrė per ATL įprastomis prekybos sąlygomis parduodami panašų produktą vidaus rinkoje, ir

                           —

                           vidutinį svertinį pelną, kurį bendradarbiaujantys eksportuojantys gamintojai uždirbo per ATL įprastomis prekybos sąlygomis parduodami panašų produktą vidaus rinkoje.

               (37)

               Vienas eksportuojantis gamintojas dalį nagrinėjamojo produkto pardavė per savo susijusį paslaugų centrą, kuriame produktas buvo specialiai modifikuojamas pagal pirkėjų specifikacijas (pjaustomas, raižomas, šlifuojamas ir pan.). Siekiant apskaičiuoti šio eksportuojančio gamintojo bendras gamybos sąnaudas, minėtos papildomos sąnaudos buvo pridėtos prie atitinkamos rūšies produkto sąnaudų taikant svertinio vidurkio metodą.

               (38)

               Kaip ir per pradinį tyrimą nustatyta, kad tam tikras panašaus produkto kiekis Taivano rinkoje buvo parduotas platintojams, kurie jį vėliau eksportavo.

               (39)

               Siedama į tai atsižvelgti Komisija neatsižvelgė į visą pardavimą didžiausiam Taivano platintojui (paslaugų centrui), kuris, remiantis jo atrankos klausimyno atsakymais, didelę dalį produktų eksportavo po tolesnio perdirbimo. Be to, Komisija į pardavimą vidaus rinkoje neatsižvelgė ir tuo atveju, kai produktai buvo pristatyti į muitinės sandėlį arba į tarptautinį uostą eksportui.

               (40)

               Vienas eksportuojantis gamintojas taip pat veikė kaip nagrinėjamojo produkto paslaugų centras ir panašų produktą pirko iš kitų eksportuojančių gamintojų. Apskaičiuodama šio eksportuojančio gamintojo normaliąją vertę ir eksporto kainą Komisija atsižvelgė tik į jo paties šaltojo valcavimo produktus.

         3.2.2.   Eksporto kaina

               (41)

               Komisija ATL eksporto kainą apskaičiavo kaip paaiškinta 22–24 konstatuojamosiose dalyse.

         3.2.3.   Palyginimas

               (42)

               Komisija eksportuojančių gamintojų normaliąją vertę ir eksporto kainą palygino remdamasi gamintojo kainomis EXW sąlygomis.

               (43)

               Tais atvejais, kai tai buvo pateisinama siekiant užtikrinti sąžiningą palyginimą, Komisija koregavo normaliąją vertę ir (arba) eksporto kainą, kad būtų atsižvelgta į skirtumus, kurie turi poveikio kainoms ir kainų palyginamumui, kaip nustatyta pagrindinio reglamento 2 straipsnio 10 dalyje. Koreguojant atsižvelgta į vežimo, draudimo, tvarkymo, krovos ir papildomas išlaidas, pakavimo, kredito ir bankų mokesčius ir komisinius.

         3.2.4.   Dempingo skirtumai

               (44)

               Komisija palygino bendradarbiaujančių eksportuojančių gamintojų kiekvienos rūšies panašaus produkto vidutinę svertinę normaliąją vertę su atitinkamos rūšies nagrinėjamojo produkto vidutine svertine eksporto kaina, kaip nustatyta pagrindinio reglamento 2 straipsnio 11 ir 12 dalyse.

               (45)

               Tuo remiantis toliau pateikiami vidutiniai svertiniai dempingo skirtumai, išreikšti CIF kainos Sąjungos pasienyje prieš sumokant muitą procentine dalimi:

                  2 lentelė

                  Dempingo skirtumai (Taivanas)

                           Eksportuojantis gamintojas/eksportuojančių gamintojų grupė

                           Dempingo skirtumas per ATL

                           „Jie Jin Material Science“

                           2,6 %

                           „Tang Eng Iron Works Co., Ltd.“ ir „Yieh United Steel Corporation“

                           Dempingo nenustatyta

                           „Yuan Long Stainless Steel“

                           Dempingo nenustatyta

         4.   IŠVADA

               (46)

               Perskaičiavus dempingo skirtumus nustatyta, kad per pradinį tyrimą tirtos bendrovių grupės dempingo skirtumas sumažėjo. Kitų dviejų bendradarbiaujančių bendrovių, nebendradarbiavusių per pradinį tyrimą, dempingo skirtumas yra mažesnis nei šiuo metu taikoma muito norma.

               (47)

               Taigi daroma išvada, kad pakartotinis absorbcijos tyrimas turi būti baigtas nekeičiant galiojančių priemonių.

               (48)

               Per pakartotinį tyrimą nustatyti faktai atskleisti suinteresuotosioms šalims. Pastabų pateikė tik EUROFER.

               (49)

               EUROFER savo rašytiniame pareiškime ir per klausymą išreiškė nusivylimą Komisijos pakartotinio tyrimo rezultatais. EUROFER tvirtino, kad Komisija tinkamai neatsižvelgė į įtariamus Taivano vidaus rinkos iškraipymus.

               (50)

               Pirmasis EUROFER įtariamas iškraipymas yra susijęs su Taivano prekiautojų/platintojų eksportu ir eksporto nuolaidų schema. Šiam tvirtinimui pagrįsti EUROFER pateikė papildomų įrodymų.

               (51)

               Antrasis įtariamas iškraipymas yra susijęs su Taivano gamyklų ryšiais su kai kuriais savo prekiautojais/platintojais. EUROFER tvirtino, kad Komisija turėtų padaryti išvadą dėl nebendradarbiavimo ir remtis turimais nepalankiais faktais.

               (52)

               Komisija su Taivano rinka labai gerai susipažino atlikdama pradinį tyrimą, be to, ji rėmėsi per pakartotinį tyrimą surinktais ir patikrintais duomenimis. Kad tiksliai nustatytų normaliąją vertę, kaip aprašyta 39 ir 40 konstatuojamosiose dalyse, Komisija naudojo visą turimą informaciją.

               (53)

               Šiuo tikslu Komisija vadovavosi pagrindiniame reglamente nustatytu metodu ir kartu rėmėsi pradiniu tyrimu, taip pat deramai atsižvelgė į Taivano vidaus rinkos ypatumus. Taigi ji padarė išvadą, kad šiuo atveju yra objektyviau skaičiuojant normaliąją vertę neįskaičiuoti tam tikrų pardavimo tam tikriems subjektams sandorių, kaip aprašyta 39 ir 40 konstatuojamosiose dalyse, nei remtis nepalankiais turimais faktais. Kadangi EUROFER tvirtinimas nesuteikė jokios naujos esminės informacijos, kad būtų pakeistas naudotas metodas, Komisija patvirtino 47 konstatuojamojoje dalyje pateiktą išvadą.

               (54)

               Šis reglamentas atitinka pagal Reglamento (ES) 2016/1036 15 straipsnio 1 dalį įsteigto komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Pakartotinis absorbcijos tyrimas dėl importuojamų Taivano kilmės plokščių šaltai valcuotų nerūdijančiojo plieno produktų pagal Reglamento (ES) 2016/1036 12 straipsnį baigiamas nekeičiant galiojančių antidempingo priemonių.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. balandžio 10 d.

            Komisijos vardu

            Pirmininkas

         Jean-Claude JUNCKER

      (1)  OL L 176, 2016 6 30, p. 21.

      (2)  OL L 224, 2015 8 27, p. 10.

      (3)  OL C 291, 2016 8 11, p. 7.


title: 2017 m. vasario 20 d. Komisijos įgyvendinimo reglamentas (ES) 2017/295 dėl išskirtinių Prancūzijos paukštienos rinkos rėmimo priemonių

text:
21.2.2017

               LT

               Europos Sąjungos oficialusis leidinys

               L 43/196

         KOMISIJOS ĮGYVENDINIMO REGLAMENTAS (ES) 2017/295
   2017 m. vasario 20 d.
   dėl išskirtinių Prancūzijos paukštienos rinkos rėmimo priemonių
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), visų pirma į jo 220 straipsnio 1 dalies a punktą,
   kadangi:

               (1)

               2015 m. lapkričio 24 d.–2016 m. rugpjūčio 5 d. Prancūzija patvirtino daugybę labai patogeniško H5 potipio paukščių gripo protrūkių ir apie juos pranešė. Iš viso pietvakarių Prancūzijoje patvirtintas 81 ligos protrūkis. Susijusios paukščių rūšys – antys, žąsys, vištos dedeklės, kalakutai, Gallus domesticus rūšies naminiai paukščiai, gaidžiukai ir viščiukai, perlinės vištos ir putpelės;

               (2)

               Prancūzija nedelsdama veiksmingai ėmėsi visų būtinų gyvūnų sveikatos apsaugos ir veterinarijos priemonių, reikalaujamų pagal Tarybos direktyvą 2005/94/EB (2);

               (3)

               Prancūzijos institucijos visų pirma ėmėsi kontrolės, stebėsenos bei prevencijos priemonių ir nustatė apsaugos, priežiūros ir papildomas ribojamąsias zonas pagal Komisijos įgyvendinimo sprendimus (ES) 2015/2239 (3), (ES) 2015/2460 (4), (ES) 2016/42 (5), (ES) 2016/237 (6) ir (ES) 2016/447 (7). Siekdamos kontroliuoti ligą ir užkirsti kelią jos plitimui, Prancūzijos institucijos taikė šias priemones:

                           a)

                           nustatė draudimą perkelti paukščius į ančių ir žąsų ūkius, esančius papildomoje ribojamojoje zonoje ir apsaugos bei priežiūros zonose, nustatytose po keturių paskutinių labai patogeniško paukščių gripo protrūkių 2016 m. liepos 15, 18 ir 25 d. bei rugpjūčio 5 d. Taikant draudimą perkelti paukščius į papildomoje ribojamojoje zonoje esančius ančių ir žąsų ūkius visų pirma buvo siekiama užtikrinti 16 savaičių trukmės paukščių naikinimo laikotarpį;

                           b)

                           nustatė draudimą vežti didelę dalį ligai imlių naminių paukščių populiacijos ir parduoti gyvus naminius paukščius už papildomos ribojamosios zonos ribų;

                           c)

                           pratęsė laikotarpį, kuriuo apsaugos zonose, priežiūros zonose ir papildomoje ribojamojoje zonoje, įskaitant apsaugos ir priežiūros zonas, nustatytas po keturių paskutinių labai patogeniško paukščių gripo protrūkių 2016 m. liepos 15, 18 ir 25 d. bei rugpjūčio 5 d., esantys ligai imlių naminių paukščių ūkiai (išskyrus ančių ir žąsų ūkius) laikomi tušti;

               (4)

               šiomis priemonėmis Prancūzijos institucijoms pavyko pašalinti grėsmę. Sąjungos ir nacionalinės gyvūnų sveikatos apsaugos ir veterinarijos priemonės buvo taikomos iki 2016 m. rugsėjo 15 d. visuose susijusiuose ūkiuose, išskyrus naminių paukščių ūkius, esančius apsaugos ir priežiūros zonose, nustatytose po keturių paskutinių labai patogeniško paukščių gripo protrūkių 2016 m. liepos 15, 18 ir 25 d. bei rugpjūčio 5 d., kuriuose priemonės buvo atitinkamai taikomos iki 2016 m. rugpjūčio 25 d., rugsėjo 25 d. ir spalio 3 d.;

               (5)

               Prancūzijos institucijos informavo Komisiją, kad ligos plitimui suvaldyti ir jam sustabdyti taikytos sveikatos apsaugos ir veterinarijos priemonės turėjo įtakos daugeliui veiklos vykdytojų ir kad tie veiklos vykdytojai prarado pajamų, o jų nuostoliai neatitinka Sąjungos finansinės paramos reikalavimų pagal Europos Parlamento ir Tarybos reglamentą (ES) Nr. 652/2014 (8);

               (6)

               2016 m. balandžio 20 d., rugsėjo 20 d. ir spalio 24 d. Komisija gavo oficialius Prancūzijos institucijų prašymus iš dalies finansuoti tam tikras išskirtines priemones pagal Reglamento (ES) Nr. 1308/2013 220 straipsnio 3 dalį;

               (7)

               taikant gyvūnų sveikatos apsaugos ir veterinarijos priemones, buvo uždrausta perkelti paukščius į visus ančių ir žąsų ūkius, esančius papildomoje ribojamojoje zonoje ir apsaugos bei priežiūros zonose, nustatytose po keturių paskutinių labai patogeniško paukščių gripo protrūkių 2016 m. liepos 15, 18 ir 25 d. bei rugpjūčio 5 d. Dėl to šiuose ančių ir žąsų ūkiuose patirta paukštienos gamybos nuostolių. Taigi tikslinga šiuos nuostolius kompensuoti;

               (8)

               taikant gyvūnų sveikatos apsaugos ir veterinarijos priemones, vištos dedeklės auginimo ciklo pabaigoje ir Gallus domesticus rūšies naminiai paukščiai negalėjo būti išvežti iš papildomos ribojamosios zonos, kad specializuotose skerdyklose būtų paskersti mėsai gaminti. Dėl to gyvūnai buvo paskersti ir sunaikinti skerdyklose arba ūkiuose, o papildomoje ribojamojoje zonoje veiklą vykdantys vištų dedeklių ir Gallus domesticus rūšies naminių paukščių augintojai patyrė gamybos nuostolių. Taigi tikslinga šiuos nuostolius kompensuoti;

               (9)

               taikant gyvūnų sveikatos apsaugos ir veterinarijos priemones, buvo pratęsti laikotarpiai, kuriais apsaugos zonose, priežiūros zonose ir papildomoje ribojamojoje zonoje, įskaitant apsaugos ir priežiūros zonas, nustatytas po keturių paskutinių labai patogeniško paukščių gripo protrūkių 2016 m. liepos 15, 18 ir 25 d. bei rugpjūčio 5 d., esantys standartinių, ekologiškų, Label Rouge arba laisvai laikomų viščiukų, gaidžiukų, Label Rouge ir laisvai laikomų perlinių vištų, kalakutų ir putpelių ūkiai laikomi tušti. Dėl to šiuose ūkiuose patirta paukštienos gamybos nuostolių. Taigi tikslinga šiuos nuostolius kompensuoti;

               (10)

               taikant gyvūnų sveikatos apsaugos ir veterinarijos priemones, gyvi viščiukai, vištos dedeklės, perlinės vištos ir kalakutai negalėjo būti parduodami už papildomos ribojamosios zonos ribų. Dėl to papildomoje ribojamojoje zonoje veiklą vykdantys gyvų viščiukų, vištų dedeklių, perlinių vištų ir kalakutų augintojai patyrė gamybos nuostolių. Taigi tikslinga šiuos nuostolius kompensuoti;

               (11)

               pagal Reglamento (ES) Nr. 1308/2013 220 straipsnio 5 dalį dalinis Sąjungos finansavimas turi atitikti 50 % Prancūzijos išlaidų, patirtų taikant išskirtines rinkos rėmimo priemones. Išnagrinėjusi Prancūzijos pateiktą prašymą Komisija turėtų nustatyti su kiekviena išskirtine rinkos rėmimo priemone susijusius finansavimo reikalavimus atitinkančius didžiausius kiekius;

               (12)

               siekiant išvengti kompensacijos permokos, atitinkama dalinio finansavimo fiksuotoji suma turėtų būti nustatyta atsižvelgiant į techninius ir ekonominius tyrimus arba apskaitos dokumentus, kiekvienam gyvūnui ir produktui, remiantis užaugintų gyvūnų kategorijomis ne tik pagal rūšį, bet ir pagal auginimo būdą (standartinis auginimas, auginimas laikant laisvai, pagal nacionalinę sistemą sertifikuotas auginimas, pagal Label Rouge sistemą sertifikuotas auginimas, saugoma geografine nuoroda (SGN) žymimų produktų gamyba) bei galiausiai pagal auginimo ciklo trukmę (t. y. ilgas ciklas, kai augintojai augina tik gyvas žąsis ir antis, ir trumpas ciklas, kai augintojai augina gyvas žąsis ir antis, iš kurių gaminami perdirbti produktai);

               (13)

               siekiant išvengti dvigubo finansavimo, patirti nuostoliai neturėtų būti kompensuoti valstybės pagalbos arba draudimo lėšomis, o dalinis Sąjungos finansavimas pagal šį reglamentą turėtų būti skiriamas tik už reikalavimus atitinkančius gyvūnus ir produktus, už kuriuos nebuvo gauta jokia Reglamente (ES) Nr. 652/2014 numatyta finansinė Sąjungos parama;

               (14)

               šiame reglamente numatytų išskirtinių rinkos rėmimo priemonių mastas ir trukmė neturėtų viršyti to, kas tikrai būtina rinkai paremti. Išskirtinės rinkos rėmimo priemonės visų pirma turėtų būti taikomos tik ūkiuose, esančiuose reglamentuojamose zonose, gaminamai paukštienai ir tiek laiko, kiek taikomos Sąjungos ir Prancūzijos teisės aktais nustatytos gyvūnų sveikatos apsaugos ir veterinarijos priemonės, susijusios su 81 labai patogeniško paukščių gripo protrūkiu;

               (15)

               siekiant užtikrinti su šiomis išskirtinėmis rinkos rėmimo priemonėmis susijusį patikimą biudžeto valdymą, iš dalies finansuoti Sąjungos lėšomis turėtų būti tinkamos tik išmokos, kurias Prancūzija išmokės ne vėliau kaip 2017 m. rugsėjo 30 d. Komisijos deleguotojo reglamento (ES) Nr. 907/2014 (9) 5 straipsnio 2 dalis neturėtų būti taikoma;

               (16)

               siekdamos užtikrinti, kad mokėjimai atitiktų reikalavimus ir būtų teisingi, Prancūzijos institucijos turėtų atlikti ex ante patikras;

               (17)

               kad Sąjunga galėtų atlikti finansų kontrolę, Prancūzijos institucijos turėtų pateikti Komisijai mokėjimų patvirtinimą;

               (18)

               siekiant užtikrinti, kad Prancūzija nedelsdama įgyvendintų šias priemones, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje,

               (19)

               šiame reglamente numatytos priemonės atitinka Bendro žemės ūkio rinkų organizavimo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Sąjunga teikia dalinį finansavimą, atitinkantį 50 % išlaidų, kurias Prancūzija patyrė remdama paukštienos rinką, smarkiai nukentėjusią nuo 81 labai patogeniško H5 potipio paukščių gripo protrūkio, kurį Prancūzija nustatė ir apie kurį pranešė 2015 m. lapkričio 24 d.–2016 m. rugpjūčio 5 d.
   Išlaidos yra tinkamos iš dalies finansuoti Sąjungos lėšomis tik tiek laiko, kiek taikomos priede išvardytais Sąjungos ir Prancūzijos teisės aktais nustatytos gyvūnų sveikatos apsaugos ir veterinarijos priemonės.
   Tik tų naminių paukščių ūkių, kuriuose taikomos gyvūnų sveikatos apsaugos ir veterinarijos priemonės ir kurie yra priede išvardytais Sąjungos ir Prancūzijos teisės aktais nustatytose Prancūzijos dalyse, išlaidos yra tinkamos iš dalies finansuoti Sąjungos lėšomis.
   Išlaidos yra tinkamos iš dalies finansuoti Sąjungos lėšomis tik jei Prancūzija paramą gavėjams išmoka ne vėliau kaip 2017 m. rugsėjo 30 d. Deleguotojo reglamento (ES) Nr. 907/2014 5 straipsnio 2 dalis netaikoma.
   2 straipsnis
   Didžiausi dalinio Sąjungos finansavimo dydžiai:

               a)

               ančių ir žąsų ūkių, esančių papildomoje ribojamojoje zonoje ir apsaugos bei priežiūros zonose, nustatytose po keturių paskutinių labai patogeniško paukščių gripo protrūkių 2016 m. liepos 15, 18 ir 25 d. bei rugpjūčio 5 d., gamybos nuostoliams padengti taikomos tokios fiksuoto dydžio kompensacijos už kiekvieną gyvūną, neviršijant didžiausios 40 000 002 EUR sumos:

                           i)

                           trumpo auginimo ciklo gyvūnų augintojams:

                                       —

                                       mulardinės antys auginimo etapo pradžioje, kurių KN kodas 0105 99 10:
                                       0,24 EUR už kiekvieną gyvūną, ne daugiau kaip už 724 512 gyvūnų,

                                       —

                                       penimos mulardinės antys, kurių KN kodas 0105 99 10:
                                       1,13 EUR už kiekvieną gyvūną, ne daugiau kaip už 606 172 gyvūnus,

                                       —

                                       užaugintos mulardinės antys, kurių KN kodas 0105 99 10:
                                       4,41 EUR už kiekvieną gyvūną, ne daugiau kaip už 690 431 gyvūną,

                                       —

                                       mulardinės antys, kurių KN kodas 0105 99 10, visos skerdenos:
                                       2,20 EUR už kiekvieną gyvūną, ne daugiau kaip už 664 261 gyvūną,

                                       —

                                       mulardinės antys, kurių KN kodas 0105 99 10, sukapotos į dalis:
                                       4,275 EUR už kiekvieną gyvūną, ne daugiau kaip už 578 814 gyvūnų,

                                       —

                                       mulardinės antys, kurių KN kodas 0105 99 10, perdirbtos:
                                       19,055 EUR už kiekvieną gyvūną, ne daugiau kaip už 321 019 gyvūnų,

                                       —

                                       žąsys auginimo etapo pradžioje, kurių KN kodas 0105 99 20:
                                       2,455 EUR už kiekvieną gyvūną, ne daugiau kaip už 15 769 gyvūnus,

                                       —

                                       žąsys, kurių KN kodas 0105 99 20, visos skerdenos:
                                       10,595 EUR už kiekvieną gyvūną, ne daugiau kaip už 14 560 gyvūnų,

                                       —

                                       žąsys, kurių KN kodas 0105 99 20, perdirbtos:
                                       23,33 EUR už kiekvieną gyvūną, ne daugiau kaip už 11 024 gyvūnus,

                                       —

                                       antys, kurių KN kodas 0105 99 10, skirtos kepti:
                                       1,37 EUR už kiekvieną gyvūną, ne daugiau kaip už 25 831 gyvūną,

                                       —

                                       žąsys, kurių KN kodas 0105 99 20, skirtos kepti:
                                       2,855 EUR už kiekvieną gyvūną, ne daugiau kaip už 7 156 gyvūnus;

                           ii)

                           ilgo auginimo ciklo gyvūnų augintojams:

                                       —

                                       mulardinės antys auginimo etapo pradžioje, 3 dienų amžiaus, kurių KN kodas 0105 99 10:
                                       0,0487 EUR už kiekvieną gyvūną, ne daugiau kaip už 668 427 gyvūnus,

                                       —

                                       standartinės mulardinės antys auginimo etapo pradžioje, SGN ir Label Rouge, kurių KN kodas 0105 99 10:
                                       0,24 EUR už kiekvieną gyvūną, ne daugiau kaip už 10 115 677 gyvūnus,

                                       —

                                       standartinės penimos mulardinės antys, kurių KN kodas 0105 99 10:
                                       0,515 EUR už kiekvieną gyvūną, ne daugiau kaip už 646 195 gyvūnus,

                                       —

                                       penimos mulardinės antys, kurioms taikoma SGN ir kurių KN kodas 0105 99 10:
                                       0,68 EUR už kiekvieną gyvūną, ne daugiau kaip už 8 737 557 gyvūnus,

                                       —

                                       penimos mulardinės Label Rouge antys, kurių KN kodas 0105 99 10:
                                       0,81 EUR už kiekvieną gyvūną, ne daugiau kaip už 808 848 gyvūnus,

                                       —

                                       standartinės užaugintos mulardinės antys, kurių KN kodas 0105 99 10:
                                       1,48 EUR už kiekvieną gyvūną, ne daugiau kaip už 900 255 gyvūnus,

                                       —

                                       užaugintos mulardinės antys, kurioms taikoma SGN ir kurių KN kodas 0105 99 10:
                                       1,645 EUR už kiekvieną gyvūną, ne daugiau kaip už 7 818 392 gyvūnus,

                                       —

                                       užaugintos mulardinės Label Rouge antys, kurių KN kodas 0105 99 10:
                                       2,63 EUR už kiekvieną gyvūną, ne daugiau kaip už 559 637 gyvūnus,

                                       —

                                       standartinės muskusinės antys, kurių KN kodas 0105 99 10:
                                       0,48 EUR už kiekvieną gyvūną, ne daugiau kaip už 71 331 gyvūną,

                                       —

                                       sertifikuotos muskusinės antys, kurių KN kodas 0105 99 10:
                                       0,585 EUR už kiekvieną gyvūną, ne daugiau kaip už 7 579 gyvūnus,

                                       —

                                       muskusinės Label Rouge antys, kurių KN kodas 0105 99 10:
                                       0,625 EUR už kiekvieną gyvūną, ne daugiau kaip už 28 344 gyvūnus,

                                       —

                                       mulardinės antys, kurių KN kodas 0105 99 10:
                                       1,1325 EUR už kiekvieną gyvūną, ne daugiau kaip už 7 392 gyvūnus,

                                       —

                                       penimos žąsys, kurių KN kodas 0105 99 20:
                                       2,855 EUR už kiekvieną gyvūną, ne daugiau kaip už 50 179 gyvūnus,

                                       —

                                       užaugintos žąsys, kurių KN kodas 0105 99 20:
                                       5,54 EUR už kiekvieną gyvūną, ne daugiau kaip už 49 500 gyvūnų;

               b)

               už gamybos nuostolius ir papildomos ribojamosios zonos skerdyklose arba ūkiuose paskerstas ir sunaikintas vištas dedekles auginimo ciklo pabaigoje bei Gallus domesticus rūšies naminius paukščius taikomos tokios fiksuoto dydžio kompensacijos už kiekvieną gyvūną, neviršijant didžiausios 519 155 EUR sumos:

                           —

                           vištos dedeklės auginimo ciklo pabaigoje ir Gallus domesticus rūšies naminiai paukščiai, kurių KN kodas 0105 94 00, pervežti, paskersti skerdyklose ir sunaikinti:
                           0,2645 EUR už kiekvieną gyvūną, ne daugiau kaip už 1 902 064 gyvūnus,

                           —

                              Gallus domesticus rūšies naminiai paukščiai, paskersti ūkyje ir sunaikinti, kurių KN kodas 0105 94 00:
                           1,055 EUR už kiekvieną gyvūną, ne daugiau kaip už 15 222 gyvūnus;

               c)

               už laikotarpių, kuriais apsaugos zonose, priežiūros zonose ir papildomoje ribojamojoje zonoje, įskaitant apsaugos ir priežiūros zonas, nustatytas po keturių paskutinių labai patogeniško paukščių gripo protrūkių 2016 m. liepos 15, 18 ir 25 d. bei rugpjūčio 5 d., esantys standartinių, ekologiškų, Label Rouge arba laisvai laikomų viščiukų, gaidžiukų, Label Rouge ir laisvai laikomų perlinių vištų, kalakutų ir putpelių ūkiai laikomi tušti, pratęsimą taikomos tokios fiksuoto dydžio kompensacijos už kiekvieną gyvūną ir kiekvieną dieną, neviršijant didžiausios 1 430 908 EUR sumos:

                           —

                           standartiniai viščiukai ir gaidžiukai, kurių KN kodas 0105 94 00:
                           0,00191 EUR už kiekvieną gyvūną ir kiekvieną dieną, ne daugiau kaip už 31 247 850 gyvūnų ir neviršijant 626 466 EUR sumos,

                           —

                              Label Rouge arba laisvai laikomi viščiukai, kurių KN kodas 0105 94 00:
                           0,00416563 EUR už kiekvieną gyvūną ir kiekvieną dieną, ne daugiau kaip už 14 105 345 gyvūnus ir neviršijant 616 878 EUR sumos,

                           —

                           ekologiški viščiukai, kurių KN kodas 0105 94 00:
                           0,005050685 EUR už kiekvieną gyvūną ir kiekvieną dieną, ne daugiau kaip už 700 201 gyvūną ir neviršijant 37 039 EUR sumos,

                           —

                              Label Rouge ir laisvai laikomos perlinės vištos, kurių KN kodas 0105 99 50:
                           0,00365332 EUR už kiekvieną gyvūną ir kiekvieną dieną, ne daugiau kaip už 1 405 735 gyvūnus ir neviršijant 53 856 EUR sumos,

                           —

                           kalakutai, kurių KN kodas 0105 99 30:
                           0,005195 EUR už kiekvieną gyvūną ir kiekvieną dieną, ne daugiau kaip už 1 533 617 gyvūnų ir neviršijant 83 371 EUR sumos,

                           —

                           putpelės, kurių KN kodas 0106 39 80;
                           0,000605 EUR už kiekvieną gyvūną ir kiekvieną dieną, ne daugiau kaip už 2 102 602 gyvūnus ir neviršijant 13 298 EUR sumos;

               d)

               Prancūzijos rinkai skirtų gyvų viščiukų auginimo etapo pradžioje, gyvų perlinių vištų auginimo etapo pradžioje, gyvų kalakutų auginimo etapo pradžioje, Sąjungos rinkai skirtų gyvų kalakutų auginimo etapo pradžioje, taip pat gyvų vištų dedeklių auginimo etapo pradžioje, gyvų suaugusių viščiukų ir gyvų suaugusių perlinių vištų gamybos nuostoliams padengti taikomos tokios fiksuoto dydžio kompensacijos už kiekvieną gyvūną, neviršijant didžiausios 545 152 EUR sumos:

                           —

                           gyvi viščiukai auginimo etapo pradžioje, kurių KN kodas 0105 94 00:
                           0,591 EUR už kiekvieną gyvūną, ne daugiau kaip už 183 439 gyvūnus,

                           —

                           gyvos perlinės vištos auginimo etapo pradžioje, kurių KN kodas 0105 99 50:
                           0,4955 EUR už kiekvieną gyvūną, ne daugiau kaip už 126 996 gyvūnus,

                           —

                           Prancūzijos rinkai skirti gyvi kalakutai auginimo etapo pradžioje, kurių KN kodas 0105 99 30:
                           0,681 EUR už kiekvieną gyvūną, ne daugiau kaip už 21 166 gyvūnus,

                           —

                           Sąjungos rinkai skirti gyvi kalakutai auginimo etapo pradžioje, kurių KN kodas 0105 99 30:
                           0,633 EUR už kiekvieną gyvūną, ne daugiau kaip už 423 320 gyvūnų,

                           —

                           gyvos vištos dedeklės auginimo etapo pradžioje, kurių KN kodas 0105 94 00:
                           0,43 EUR už kiekvieną gyvūną, ne daugiau kaip už 56 443 gyvūnus,

                           —

                           gyvi suaugę viščiukai, kurių KN kodas 0105 94 00:
                           0,47 EUR už kiekvieną gyvūną, ne daugiau kaip už 98 775 gyvūnus,

                           —

                           gyvos suaugusios perlinės vištos, kurių KN kodas 0105 99 50:
                           0,49 EUR už kiekvieną gyvūną, ne daugiau kaip už 42 332 gyvūnus.

         3 straipsnis
   Pagal šį reglamentą dalinis Sąjungos finansavimas skiriamas tik už gyvūnus ir produktus, už kuriuos nebuvo išmokėtos valstybės pagalbos arba draudimo kompensacijos ir už kuriuos pagal Reglamentą (ES) Nr. 652/2014 nebuvo gauta jokia finansinė Sąjungos parama.
   4 straipsnis
   Prancūzija atlieka administracines ir fizines patikras pagal Europos Parlamento ir Tarybos reglamento (ES) Nr. 1306/2013 (10) 58 ir 59 straipsnius.
   Prancūzijos institucijos visų pirma patikrina:

               a)

               ar paramos paraiškos teikėjas atitinka reikalavimus;

               b)

               kiekvieno reikalavimus atitinkančio pareiškėjo faktinių gamybos nuostolių atitiktį reikalavimams, kiekį ir vertę;

               c)

               ar kuris nors reikalavimus atitinkantis pareiškėjas nebuvo gavęs finansavimo iš kokių nors kitų šaltinių 2 straipsnyje nurodytiems nuostoliams kompensuoti.

         Atlikus administracines patikras, reikalavimus atitinkantiems pareiškėjams pagalba gali būti išmokama nelaukiant kitų patikrų rezultatų (ypač pareiškėjams, kurie atrinkti tikrinti vietoje).
   Jei pareiškėjo atitiktis reikalavimams nepatvirtinama, pagalba susigrąžinama ir taikomos sankcijos.
   5 straipsnis
   Prancūzijos institucijos Komisijai pateikia mokėjimų patvirtinimą.
   6 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. vasario 20 d.

            Komisijos vardu

            Pirmininkas

         Jean-Claude JUNCKER

      (1)  OL L 347, 2013 12 20, p. 671.

      (2)  2005 m. gruodžio 20 d. Tarybos direktyva 2005/94/EB dėl paukščių gripo kontrolės Bendrijoje priemonių ir panaikinanti Direktyvą 92/40/EEB (OL L 10, 2006 1 14, p. 16).

      (3)  2015 m. gruodžio 2 d. Komisijos įgyvendinimo sprendimas (ES) 2015/2239 dėl tam tikrų apsaugos priemonių, susijusių su labai patogenišku H5N1 ir H5N2 potipių paukščių gripu Prancūzijoje (OL L 317, 2015 12 3, p. 37).

      (4)  2015 m. gruodžio 23 d. Komisijos įgyvendinimo sprendimas (ES) 2015/2460 dėl tam tikrų apsaugos priemonių, susijusių su labai patogenišku H5 potipio paukščių gripu Prancūzijoje (OL L 339, 2015 12 24, p. 52).

      (5)  2016 m. sausio 15 d. Komisijos įgyvendinimo sprendimas (ES) 2016/42, kuriuo iš dalies keičiamas Įgyvendinimo sprendimo (ES) 2015/2460 dėl tam tikrų apsaugos priemonių, susijusių su labai patogenišku H5 potipio paukščių gripu Prancūzijoje, priedas (OL L 11, 2016 1 16, p. 10).

      (6)  2016 m. vasario 17 d. Komisijos įgyvendinimo sprendimas (ES) 2016/237, kuriuo iš dalies keičiamas Įgyvendinimo sprendimo (ES) 2015/2460 dėl tam tikrų apsaugos priemonių, susijusių su labai patogenišku H5 potipio paukščių gripu Prancūzijoje, priedas (OL L 44, 2016 2 19, p. 12).

      (7)  2016 m. kovo 22 d. Komisijos įgyvendinimo sprendimas (ES) 2016/447, kuriuo iš dalies keičiamas Įgyvendinimo sprendimas (ES) 2015/2460 dėl tam tikrų apsaugos priemonių, susijusių su labai patogenišku H5 potipio paukščių gripu Prancūzijoje (OL L 78, 2016 3 24, p. 76).

      (8)  2014 m. gegužės 15 d. Europos Parlamento ir Tarybos reglamentas (ES) Nr. 652/2014, kuriuo nustatomos išlaidų, susijusių su maisto grandine, gyvūnų sveikata ir gerove bei augalų sveikata ir augalų dauginamąja medžiaga, valdymo nuostatos ir iš dalies keičiamos Tarybos direktyvos 98/56/EB, 2000/29/EB ir 2008/90/EB, Europos Parlamento ir Tarybos reglamentai (EB) Nr. 178/2002, (EB) Nr. 882/2004 ir (EB) Nr. 396/2005, Europos Parlamento ir Tarybos direktyva 2009/128/EB ir Europos Parlamento ir Tarybos reglamentas (EB) Nr. 1107/2009 ir panaikinami Tarybos sprendimai 66/399/EEB, 76/894/EEB ir 2009/470/EB (OL L 189, 2014 6 27, p. 1).

      (9)  2014 m. kovo 11 d. Komisijos deleguotasis reglamentas (ES) Nr. 907/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl mokėjimo agentūrų ir kitų įstaigų, finansų valdymo, sąskaitų patvirtinimo, užstatų ir dėl euro naudojimo (OL L 255, 2014 8 28, p. 18).

      (10)  2013 m. gruodžio 17 d. Europos Parlamento ir Tarybos reglamentas (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, 2013 12 20, p. 549).

      PRIEDAS

         1 straipsnyje nurodytos Prancūzijos dalys ir laikotarpiai

      Prancūzijos dalys ir laikotarpiai, nustatyti remiantis Direktyva 2005/94/EB ir apibrėžti:

                  —

                  2015 m. gruodžio 2 d. Komisijos įgyvendinimo sprendimu (ES) 2015/2239 dėl tam tikrų apsaugos priemonių, susijusių su labai patogenišku H5N1 ir H5N2 potipių paukščių gripu Prancūzijoje (OL L 317, 2015 12 3, p. 37).

                  —

                  2015 m. gruodžio 23 d. Komisijos įgyvendinimo sprendimu (ES) 2015/2460 dėl tam tikrų apsaugos priemonių, susijusių su labai patogenišku H5 potipio paukščių gripu Prancūzijoje (OL L 339, 2015 12 24, p. 52).

                  —

                  2016 m. sausio 15 d. Komisijos įgyvendinimo sprendimu (ES) 2016/42, kuriuo iš dalies keičiamas Įgyvendinimo sprendimo (ES) 2015/2460 dėl tam tikrų apsaugos priemonių, susijusių su labai patogenišku H5 potipio paukščių gripu Prancūzijoje, priedas (OL L 11, 2016 1 16, p. 10).

                  —

                  2016 m. vasario 17 d. Komisijos įgyvendinimo sprendimu (ES) 2016/237, kuriuo iš dalies keičiamas Įgyvendinimo sprendimo (ES) 2015/2460 dėl tam tikrų apsaugos priemonių, susijusių su labai patogenišku H5 potipio paukščių gripu Prancūzijoje, priedas (OL L 44, 2016 2 19, p. 12).

                  —

                  2016 m. kovo 22 d. Komisijos įgyvendinimo sprendimu (ES) 2016/447, kuriuo iš dalies keičiamas Įgyvendinimo sprendimas (ES) 2015/2460 dėl tam tikrų apsaugos priemonių, susijusių su labai patogenišku H5 potipio paukščių gripu Prancūzijoje (OL L 78, 2016 3 24, p. 76).

                  —

                  2015 m. gruodžio 2 d. nutarimu, kuriuo po labai patogeniško paukščių gripo paskelbimo nustatoma nedidelės rizikos ribojamoji zona ir apribojamas tam tikras judėjimas iš Dordonės departamento už nacionalinės teritorijos ribų (Prancūzijos Respublikos oficialusis leidinys, 2016 12 3, 38 tekstas iš 178).

                  —

                  2015 m. gruodžio 17 d. nutarimu, kuriuo nustatomos papildomos kovos su Prancūzijos teritorijoje nustatytu labai patogenišku paukščių gripu priemonės (Prancūzijos Respublikos oficialusis leidinys, 2016 12 18, 56 tekstas iš 142).

                  —

                  2016 m. sausio 15 d. nutarimu, kuriuo iš dalies keičiamas 2015 m. gruodžio 17 d. nutarimas, kuriuo nustatomos papildomos kovos su Prancūzijos teritorijoje nustatytu labai patogenišku paukščių gripu priemonės (Prancūzijos Respublikos oficialusis leidinys, 2016 1 16, 31 tekstas iš 85).

                  —

                  2016 m. vasario 9 d. nutarimu, kuriuo nustatomos papildomos kovos su Prancūzijos teritorijoje nustatytu labai patogenišku paukščių gripu priemonės (Prancūzijos Respublikos oficialusis leidinys, 2016 2 10, 42 tekstas iš 129).

                  —

                  2016 m. rugsėjo 14 d. nutarimu, kuriuo nustatomos papildomos kovos su Prancūzijos teritorijoje nustatytu labai patogenišku paukščių gripu priemonės (Prancūzijos Respublikos oficialusis leidinys, 2016 9 15, 33 tekstas iš 100).

                  —

                  Prefektūrų nutarimais, kuriais paskelbiama apie 2015 m. lapkričio 24 d.–2016 m. balandžio 18 d. patvirtintus labai patogeniško paukščių gripo protrūkius.

                  —

                  Prefektūrų nutarimais, kuriais paskelbiama apie 2015 m. lapkričio 24 d.–2016 m. balandžio 18 d. patvirtintų labai patogeniško paukščių gripo protrūkių pabaigą.

                  —

                  Prefektūrų nutarimais, kuriais paskelbiama apie 2016 m. liepos 15, 18 ir 25 d. bei rugpjūčio 5 d. patvirtintus labai patogeniško paukščių gripo protrūkius.

                  —

                  Prefektūrų nutarimais, kuriais paskelbiama apie 2016 m. liepos 15, 18 ir 25 d. bei rugpjūčio 5 d. patvirtintų labai patogeniško paukščių gripo protrūkių pabaigą.


title: 2016 m. gruodžio 14 d. Komisijos įgyvendinimo reglamentas (ES) 2017/57 dėl leidimo naudoti 1,8-cineolą, 3,4-dihidrokumariną ir 2-(2-metilprop-1-enil)-4-metiltetrahidropiraną kaip visų rūšių gyvūnams skirtus pašaro priedus (Tekstas svarbus EEE. )

text:
17.1.2017

                  LT

                  Europos Sąjungos oficialusis leidinys

                  L 13/153

            KOMISIJOS ĮGYVENDINIMO REGLAMENTAS (ES) 2017/57
      2016 m. gruodžio 14 d.
      dėl leidimo naudoti 1,8-cineolą, 3,4-dihidrokumariną ir 2-(2-metilprop-1-enil)-4-metiltetrahidropiraną kaip visų rūšių gyvūnams skirtus pašaro priedus
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
      kadangi:

                  (1)

                  Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. Minėto reglamento 10 straipsnyje nustatyta, kad reikia iš naujo įvertinti priedus, kuriuos leista naudoti remiantis Tarybos direktyva 70/524/EEB (2);

                  (2)

                  neterminuotas leidimas naudoti 1,8-cineolą, 3,4-dihidrokumariną ir 2-(2-metilprop-1-enil)-4-metiltetrahidropiraną kaip visų rūšių gyvūnams skirtus pašaro priedus buvo suteiktas remiantis Tarybos direktyva 70/524/EEB. Vėliau, vadovaujantis Reglamento (EB) Nr. 1831/2003 10 straipsnio 1 dalimi, tie produktai įtraukti į pašaro priedų registrą kaip esami produktai;

                  (3)

                  vadovaujantis Reglamento (EB) Nr. 1831/2003 10 straipsnio 2 dalimi kartu su to reglamento 7 straipsniu, buvo pateiktas prašymas iš naujo įvertinti susijusias medžiagas kaip visų rūšių gyvūnams skirtus pašaro priedus. Pareiškėjai paprašė šiuos priedus priskirti prie priedų kategorijos „jusliniai priedai“. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

                  (4)

                  Europos maisto saugos tarnyba (toliau – Tarnyba) 2012 m. kovo 6 d. ir 2012 m. lapkričio 13 d. priimtose nuomonėse (3) padarė išvadą, kad siūlomomis naudojimo sąlygomis susijusios medžiagos nedaro nepageidaujamo poveikio gyvūnų sveikatai, žmonių sveikatai ar aplinkai. Tarnyba taip pat padarė išvadą, kad 1,8-cineolo, 3,4-dihidrokumarino ir 2-(2-metilprop-1-enil)-4-metiltetrahidropirano funkcija pašaruose yra panaši kaip ir maisto produktuose. Tarnyba jau padarė išvadą, kad veiksminga šias medžiagas naudoti maisto produktuose, nes jos pagerina maisto kvapą ir skonines savybes. Todėl šią išvadą galima taikyti ir pašarui. Geriamajame vandenyje kartu su pašaru naudojamą 1,8-cineolą, 3,4-dihidrokumariną ir 2-(2-metilprop-1-enil)-4-metiltetrahidropiraną sunku kontroliuoti, todėl toks naudojimas turėtų būti išbrauktas. Tačiau šios medžiagos gali būti naudojamos kombinuotuosiuose pašaruose, kuriais vėliau šeriama su vandeniu;

                  (5)

                  siekiant užtikrinti geresnę kontrolę, turėtų būti nustatyti apribojimai ir sąlygos. Kadangi saugos sumetimais nebūtina nustatyti didžiausio kiekio ir atsižvelgti į Tarnybos atliktą pakartotinį vertinimą, rekomenduojamas kiekis turėtų būti nurodytas pašaro priedo etiketėje. Jei toks kiekis yra viršijamas, premiksų, kombinuotųjų pašarų ir pašarinių žaliavų etiketėse turėtų būti nurodyta tam tikra informacija;

                  (6)

                  Tarnyba padarė išvadą, kad 1,8-cineolas, 3,4-dihidrokumarinas ir 2-(2-metilprop-1-enil)-4-metiltetrahidropiranas dirgina odą, akis ir kvėpavimo takus. Tarnyba taip pat padarė išvadą, kad 3,4-dihidrokumarinas yra odą jautrinanti medžiaga ir yra kenksmingas prarijus. Todėl turėtų būti imtasi tinkamų apsaugos priemonių. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, ji patvirtino pašarų priedų pašaruose analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta etaloninė laboratorija;

                  (7)

                  1,8-cineolo, 3,4-dihidrokumarino ir 2-(2-metilprop-1-enil)-4-metiltetrahidropirano vertinimas rodo, kad Reglamento (EB) Nr. 1831/2003 5 straipsnyje numatytos leidimo suteikimo sąlygos yra įvykdytos. Taigi, kaip nurodyta šio reglamento priede, turėtų būti suteiktas leidimas naudoti minėtas medžiagas;

                  (8)

                  kadangi saugos sumetimais nebūtina neatidėliotinai taikyti 1,8-cineolo, 3,4-dihidrokumarino ir 2-(2-metilprop-1-enil)-4-metiltetrahidropirano leidimo sąlygų pakeitimų, tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų su leidimu susijusių reikalavimų;

                  (9)

                  šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Leidimas
      Priede nurodytas medžiagas, priklausančias priedų kategorijai „jusliniai priedai“ ir funkcinei grupei „kvapieji junginiai“, leidžiama naudoti kaip gyvūnų pašaro priedus šio reglamento priede nustatytomis sąlygomis.
      2 straipsnis
      Pereinamojo laikotarpio priemonės
      1.   Priede nurodytas medžiagas ir premiksus, kurių sudėtyje yra šių medžiagų, kurie buvo pagaminti ir paženklinti iki 2017 m. rugpjūčio 6 d. laikantis taisyklių, taikytų iki 2017 m. vasario 6 d., galima toliau teikti rinkai ir naudoti, kol pasibaigs turimos atsargos.
      2.   Priede nurodytus kombinuotuosius pašarus ir pašarines žaliavas, kurių sudėtyje yra priede nurodytų medžiagų, kurie buvo pagaminti ir paženklinti iki 2018 m. vasario 6 d. laikantis taisyklių, taikytų iki 2017 m. vasario 6 d., galima toliau teikti rinkai ir naudoti, kol pasibaigs turimos atsargos, jei jie skirti maistiniams gyvūnams.
      3.   Priede nurodytus kombinuotuosius pašarus ir pašarines žaliavas, kurių sudėtyje yra priede nurodytų medžiagų, kurie buvo pagaminti ir paženklinti iki 2019 m. vasario 6 d. laikantis taisyklių, taikytų iki 2017 m. vasario 6 d., galima toliau teikti rinkai ir naudoti, kol pasibaigs turimos atsargos, jei jie skirti maistiniams gyvūnams.
      3 straipsnis
      Įsigaliojimas
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2016 m. gruodžio 14 d.

               Komisijos vardu

               Pirmininkas

            Jean-Claude JUNCKER

         (1)  OL L 268, 2003 10 18, p. 29.

         (2)  1970 m. lapkričio 23 d. Tarybos direktyva 70/524/EEB dėl pašarų priedų (OL L 270, 1970 12 14, p. 1).

         (3)  EFSA Journal 2012;10(3):2622 ir EFSA Journal 2012;10(11):2967.

         PRIEDAS

                     Priedo identifikavimo numeris

                     Leidimo turėtojo pavadinimas

                     Priedas

                     Sudėtis, cheminė formulė, aprašymas, analizės metodas

                     Gyvūno rūšis arba kategorija

                     Didžiausias amžius

                     Mažiausias kiekis

                     Didžiausias kiekis

                     Kitos nuostatos

                     Leidimo galiojimo terminas

                     Veikliosios medžiagos kiekis mg kilograme visaverčio pašaro, kurio drėgnis yra 12 %

                     (1)

                     (2)

                     (3)

                     (4)

                     (5)

                     (6)

                     (7)

                     (8)

                     (9)

                        Kategorija: jusliniai priedai. Funkcinė grupė: kvapieji junginiai

                     2b03001

                     —

                     1,8-cineolas

                        Priedo sudėtis

                     1,8-cineolas

                        Veikliosios medžiagos apibūdinimas

                     1,8-cineolas
                     Gaunamas distiliuojant iš Eucalyptus globulus

                     Grynumas: ne mažiau kaip 98 %
                     Cheminė formulė: C10H18O
                     CAS numeris 470–82–6
                     FLAVIS Nr.: 03.001

                        Analizės metodas
                         (1)

                     1,8-cineolo nustatymas pašaro priede ir pašaro kvapiųjų medžiagų premiksuose:
                     dujų chromatografija, masės spektrometrija ir sulaikymo trukmės fiksavimas (GC-MS-RTL)

                     Visų rūšių gyvūnai

                     —

                     —

                                 1.

                                 Priedas maišomas su pašaru kaip premiksas.

                                 2.

                                 Priedo ir premiksų naudojimo taisyklėse nurodyti laikymo ir stabilumo sąlygas.

                                 3.

                                 Rekomenduojamas didžiausias veikliosios medžiagos kiekis: 5 mg/kg visaverčio pašaro, kurio drėgnis 12 %.

                                 4.

                                 Priedo etiketėje nurodoma:
                                 „Rekomenduojamas didžiausias veikliosios medžiagos kiekis: visaverčio pašaro, kurio drėgnis yra 12 %: 5 mg/kg“.

                                 5.

                                 Premiksų, pašarinių žaliavų ir kombinuotojo pašaro etiketėse nurodoma veikliosios medžiagos funkcinė grupė, identifikavimo numeris, pavadinimas ir pridėtas kiekis, jei viršijamas toliau nurodytas veikliosios medžiagos kiekis visaverčiame pašare, kurio drėgnis 12 %: 5 mg/kg.

                                 6.

                                 Priedo ir premiksų naudotojams pašarų ūkio subjektai nustato darbo procedūras ir organizacines priemones, kad būtų išvengta galimos rizikos, susijusios su įkvėpimu, sąlyčiu su oda ar sąlyčiu su akimis. Jei šios rizikos procedūromis ir organizacinėmis priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint tinkamas asmenines apsaugos priemones, įskaitant kvėpavimo takų apsaugos priemones, saugos akinius ir pirštines.

                     2027 m. vasario 6 d.

                     2b13009

                     —

                     3,4-dihidrokumarinas

                        Priedo sudėtis

                     3,4-dihidrokumarinas

                        Veikliosios medžiagos apibūdinimas

                     3,4-dihidrokumarinas
                     Pagamintas cheminės sintezės būdu
                     Grynumas: ne mažiau kaip 99 %
                     Cheminė formulė: C9H8O2

                     CAS numeris 119–84–6
                     FLAVIS Nr.: 13.009

                        Analizės metodas
                         (1)

                     3,4-dihidrokumarino nustatymas pašaro priede ir pašaro kvapiųjų medžiagų premiksuose:
                     dujų chromatografija, masės spektrometrija ir sulaikymo trukmės fiksavimas (GC-MS-RTL)

                     Visų rūšių gyvūnai

                     —

                     —

                                 1.

                                 Priedas maišomas su pašaru kaip premiksas.

                                 2.

                                 Priedo ir premiksų naudojimo taisyklėse nurodyti laikymo ir stabilumo sąlygas.

                                 3.

                                 Rekomenduojamas didžiausias veikliosios medžiagos kiekis: 5 mg/kg visaverčio pašaro, kurio drėgnis 12 %.

                                 4.

                                 Priedo etiketėje nurodoma:
                                 „Rekomenduojamas didžiausias veikliosios medžiagos kiekis visaverčiame pašare, kurio drėgnis 12 %: 5 mg/kg“

                                 5.

                                 Premiksų, pašarinių žaliavų ir kombinuotojo pašaro etiketėse nurodoma veikliosios medžiagos funkcinė grupė, identifikavimo numeris, pavadinimas ir pridėtas kiekis, jei viršijamas toliau nurodytas veikliosios medžiagos kiekis visaverčiame pašare, kurio drėgnis 12 %: 5 mg/kg.

                                 6.

                                 Priedo ir premiksų naudotojams pašarų ūkio subjektai nustato darbo procedūras ir organizacines priemones, kad būtų išvengta galimos rizikos, susijusios su įkvėpimu, sąlyčiu su oda ar sąlyčiu su akimis. Jei šios rizikos procedūromis ir organizacinėmis priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint tinkamas asmenines apsaugos priemones, įskaitant kvėpavimo takų apsaugos priemones, saugos akinius ir pirštines.

                     2027 m. vasario 6 d.

                     2b13037

                     —

                     2-(2-metilprop-1-enil)-4-metiltetrahidropiranas

                        Priedo sudėtis

                     2-(2-metilprop-1-enil)-4-metiltetrahidropiranas

                        Veikliosios medžiagos apibūdinimas

                     2-(2-metilprop-1-enil)-4-metiltetrahidropiranas
                     Pagamintas cheminės sintezės būdu
                     Grynumas: ne mažiau kaip 99 %
                     Cheminė formulė: C10H18O
                     CAS numeris 16409–43–1
                     FLAVIS Nr.: 13.037

                        Analizės metodas
                         (1)

                     2-(2-metilprop-1-enil)-4-metiltetrahidropirano nustatymas pašaro priede ir pašaro kvapiųjų medžiagų premiksuose:
                     dujų chromatografija, masės spektrometrija ir sulaikymo trukmės fiksavimas (GC-MS-RTL)

                     Visų rūšių gyvūnai

                     —

                     —

                     —

                                 1.

                                 Priedas maišomas su pašaru kaip premiksas.

                                 2.

                                 Priedo ir premiksų naudojimo taisyklėse nurodyti laikymo ir stabilumo sąlygas.

                                 3.

                                 Rekomenduojamas didžiausias veikliosios medžiagos kiekis:
                                 kiaulėms ir naminiams paukščiams: 0,5 mg/kg, kitoms rūšims ir kategorijoms: 0,3 mg/kg visaverčio pašaro, kurio drėgnis 12 %.

                                 4.

                                 Priedo etiketėje nurodoma:
                                 „Rekomenduojamas didžiausias veikliosios medžiagos kiekis visaverčiame pašare, kurio drėgnis 12 %:

                                             —

                                             0,5 mg/kg – kiaulėms ir naminiams paukščiams;

                                             —

                                             0,3 mg/kg – kitų rūšių ir kategorijų gyvūnams.“

                                 5.

                                 Premiksų, pašarinių žaliavų ir kombinuotojo pašaro etiketėse nurodoma veikliosios medžiagos funkcinė grupė, identifikavimo numeris, pavadinimas ir pridėtas kiekis, jei viršijamas toliau nurodytas veikliosios medžiagos kiekis visaverčiame pašare, kurio drėgnis 12 %:

                                             —

                                             0,5 mg/kg – kiaulėms ir naminiams paukščiams;

                                             —

                                             0,3 mg/kg – kitų rūšių ir kategorijų gyvūnams.

                                 6.

                                 Priedo ir premiksų naudotojams pašarų ūkio subjektai nustato darbo procedūras ir organizacines priemones, kad būtų išvengta galimos rizikos, susijusios su įkvėpimu, sąlyčiu su oda ar sąlyčiu su akimis. Jei šios rizikos procedūromis ir organizacinėmis priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint tinkamas asmenines apsaugos priemones, įskaitant kvėpavimo takų apsaugos priemones, saugos akinius ir pirštines.

                     2027 m. vasario 6 d.

            (1)  Išsamų analizės metodų aprašymą galima rasti etaloninės laboratorijos svetainėje. https://ec.europa.eu/jrc/en/eurl/feed-additives/evaluation-reports.


title: 2016 m. balandžio 19 d. Komisijos įgyvendinimo reglamentas (ES) 2016/615 dėl tam tikrų prekių klasifikavimo Kombinuotojoje nomenklatūroje

text:
21.4.2016

               LT

               Europos Sąjungos oficialusis leidinys

               L 105/14

         KOMISIJOS ĮGYVENDINIMO REGLAMENTAS (ES) 2016/615
   2016 m. balandžio 19 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:

               (1)

               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

               (2)

               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

               (3)

               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

               (4)

               reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos turėtojas galėtų remtis dar tam tikrą laikotarpį, kaip nustatyta Tarybos reglamento (EEB) Nr. 2913/92 (2) 12 straipsnio 6 dalyje. Tas laikotarpis turėtų būti trys mėnesiai;

               (5)

               šiame reglamente nustatytos priemonės atitinka Muitinės kodekso komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Šio reglamento nuostatų neatitinkančia privalomąja tarifine informacija, vadovaujantis Reglamento (EEB) Nr. 2913/92 12 straipsnio 6 dalimi, galima remtis dar tris mėnesius nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. balandžio 19 d.

            Komisijos vardu

            Pirmininko pavedimu

         Stephen QUEST

            Mokesčių ir muitų sąjungos generalinis direktorius

      (1)  OL L 256, 1987 9 7, p. 1.

      (2)  1992 m. spalio 12 d. Tarybos reglamentas (EEB) Nr. 2913/92, nustatantis Bendrijos muitinės kodeksą (OL L 302, 1992 10 19, p. 1).

      PRIEDAS

                  Prekių aprašymas

                  Klasifikavimas
                  (KN kodas)

                  Motyvai

                  (1)

                  (2)

                  (3)

                  Aparatas (vad. išmaniojo telefono stotelė), sudarytas iš šių komponentų:

                              —

                              spalvinio 29,5 cm skystųjų kristalų ekrano,

                              —

                              atlenkiamojo korpuso su dviem USB prievadais,

                              —

                              klaviatūros su jutikliniu pultu,

                              —

                              stotelės išmaniajam telefonui,

                              —

                              maitinimo lizdo, skirto ne didesnei kaip 1 000  V įtampai,

                              —

                              įmontuotų garsiakalbių.

                        Į aparatą įstatyto išmaniojo telefono baterija įkraunama, o pats aparatas tuo pačiu metu veikia kaip įvesties / išvesties įrenginys, galintis atlikti visas į jį įstatyto išmaniojo telefono funkcijas.
                  Aparate nėra signalų keitiklio, visi signalai iš įstatyto išmaniojo telefono priimami nepakeisti.
                  Aparatas nepritaikytas prijungti prie automatinio duomenų apdorojimo mašinos.

                  8537 10 99

                  Klasifikuojama vadovaujantis Kombinuotosios nomenklatūros 1, 3 (c punktu) ir 6 bendrosiomis aiškinimo taisyklėmis ir KN kodus 8537 , 8537 10  ir 8537 10 99  atitinkančiais prekių aprašymais.
                  Aparatas yra sudėtinė mašina, gebanti atlikti 8504 , 8518 , 8528  ir 8537  pozicijose nurodytas funkcijas. Visos pavienės funkcijos, kurias atlieka jo įvairios sudėtinės dalyas, priskiriamos minėtoms 85 skirsnio pozicijoms. Todėl aparatas nepriskirtinas 8543  pozicijai kaip tam tikras tik jiems būdingas funkcijas atliekančios elektros mašinos ir aparatai, nenurodyti kitoje 85 skirsnio vietoje.
                  Dėl savo charakteristikų nė viena iš aparato funkcijų nelaikytina pagrindine aparato funkcija, kaip apibrėžta XVI skyriaus 3 pastaboje.
                  Taigi aparatas priskirtinas paskutinei pagal numeraciją pozicijai.
                  Todėl aparatas klasifikuotinas kaip kiti skydai, plokštės, pultai, stendai, skirstomosios spintos ir kiti konstrukcijų pagrindai, naudojami elektros srovės valdymui, skirti ne aukštesnei kaip 1 000  V įtampai, priskiriant KN kodą 8537 10 99 .


title: 2013 m. liepos 1 d. Komisijos įgyvendinimo reglamentas (ES) Nr. 636/2013 dėl leidimo cinko chelatą metioniną (1:2) naudoti kaip visų rūšių gyvūnams skirtą pašarų priedą  Tekstas svarbus EEE

text:
2.7.2013

               LT

               Europos Sąjungos oficialusis leidinys

               L 183/3

         KOMISIJOS ĮGYVENDINIMO REGLAMENTAS (ES) Nr. 636/2013
   2013 m. liepos 1 d.
   dėl leidimo cinko chelatą metioniną (1:2) naudoti kaip visų rūšių gyvūnams skirtą pašarų priedą
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
   kadangi:

               (1)

               Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka;

               (2)

               Komisijos direktyva 88/485/EEB (2) techniškai grynam cinko metioninui pagal 1982 m. birželio 30 d. Tarybos direktyvą 82/471/EEB (3) dėl tam tikrų produktų, naudojamų gyvūnams šerti, suteiktas neterminuotas leidimas naudoti kaip atrajotojams skirtą aminorūgštį. Vėliau, vadovaujantis Reglamento (EB) Nr. 1831/2003 10 straipsnio 1 dalimi, šis pašarų priedas įtrauktas į Europos Sąjungos pašarų priedų registrą kaip esamas produktas;

               (3)

               pagal Reglamento (EB) Nr. 1831/2003 7 straipsnį pateiktas prašymas išduoti leidimą naudoti pagal naują paskirtį kaip mikroelementų junginį, skirtą visų rūšių gyvūnams, ir priskirti jį priedų kategorijai „maistiniai priedai“. Kartu su prašymu pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

               (4)

               Europos maisto saugos tarnyba (toliau – Tarnyba) 2012 m. gruodžio 11 d. nuomonėje (4) padarė išvadą, kad siūlomomis naudojimo sąlygomis cinko metioninas neturi nepageidaujamo poveikio gyvūnų sveikatai, žmonių sveikatai ar aplinkai ir gali būti veiksmingas cinko šaltinis visų rūšių gyvūnams. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, patvirtinama pašaruose esančio pašarų priedo analizės metodo taikymo ataskaita, kurią pateikė Reglamentu (EB) Nr. 1831/2003 įsteigta etaloninė laboratorija;

               (5)

               pagal Tarnybos pateiktą priedo apibūdinimą ir papildomą pareiškėjo pateiktą informaciją atitinkamas produkto pavadinimas yra cinko chelatas metioninas (1:2);

               (6)

               šio preparato vertinimas rodo, kad laikomasi Reglamento (EB) Nr. 1831/2003 5 straipsnyje nustatytų leidimo išdavimo sąlygų. Taigi, kaip nurodyta šio reglamento priede, turėtų būti išduotas leidimas naudoti minėtą priedą;

               (7)

               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Priede nurodytą preparatą, priklausantį priedų kategorijai „maistiniai priedai“ ir funkcinei grupei „mikroelementų junginiai“, leidžiama naudoti kaip gyvūnų pašarų priedą šio reglamento priede nustatytomis sąlygomis.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. liepos 1 d.

            Komisijos vardu

            Pirmininkas

         José Manuel BARROSO

      (1)  OL L 268, 2003 10 18, p. 29.

      (2)  OL L 239, 1988 8 30, p. 36.

      (3)  OL L 213, 1982 7 21, p. 8.

      (4)  EFSA leidinys, 2013 m.; 11(1):3038.

      PRIEDAS

                  Priedo identifikavimo numeris

                  Leidimo turėtojo pavadinimas

                  Priedas

                  Sudėtis, cheminė formulė, aprašymas, analizės metodas

                  Gyvūno rūšis arba kategorija

                  Didžiausias amžius

                  Mažiausias kiekis

                  Didžiausias kiekis

                  Kitos nuostatos

                  Leidimo galiojimo terminas

                  Didžiausias elemento (Zn) kiekis mg/kg visaverčio pašaro, kurio drėgnis yra 12 %

                     Maistinių priedų kategorija. Funkcinė grupė: mikroelementų junginiai

                  3b611

                  —

                  Cinko chelatas metioninas (1:2)

                                 Priedo apibūdinimas

                              Milteliai, kurių sudėtyje yra ne mažiau kaip 78 % DL-metionino ir 17,5–18,5 % cinko

                                 Veikliosios medžiagos apibūdinimas

                              Cinko chelatas metioninas: cinko metioninas 1:2 (Zn (Met)2)
                              Cheminė formulė C10H20N2O4S2Zn
                              CAS numeris: 151214-86-7

                                 Analizės metodai
                                  (1)

                                          Metionino kiekiui pašarų priede nustatyti:

                                                      —

                                                      ISO/CD 17180: jonų mainų chromatografija su pokolonėline derivatizacija ir fotometrinis arba fluorescencinis detektorius.

                                          Priede ir premiksuose esančiam visam cinko kiekiui nustatyti:

                                                      —

                                                      EN 15510: induktyviai susietos plazmos atominės emisinės spektroskopijos metodas (ICP-AES) arba

                                                      —

                                                      CEN/TS 15621: induktyviai susietos plazmos atominės emisinės spektroskopijos metodas (ICP-AES), mineralizavus aukštame slėgyje.

                                          Visam cinko kiekiui pašaruose nustatyti:

                                                      —

                                                      Komisijos reglamentas (EB) Nr. 152/2009 (2) – Atominės sugerties spektroskopija (AAS) arba

                                                      —

                                                      EN 15510: induktyviai susietos plazmos atominės emisinės spektroskopijos metodas (ICP-AES), arba

                                                      —

                                                      CEN/TS 15621: induktyviai susietos plazmos atominės emisinės spektroskopijos metodas (ICP-AES), mineralizavus aukštame slėgyje.

                  Visos rūšys

                  —

                  Gyvūnai augintiniai: 250 (iš viso)
                  Žuvys: 200 (iš viso)
                  Kitos rūšys: 150 (iš viso)
                  Visaverčiai pieno pakaitalai ir pieno pakaitalų papildai: 200 (iš viso)

                              1.

                              Priedas maišomas su pašarais kaip premiksas.

                              2.

                              Naudotojų sauga: tvarkant produktą reikia dėvėti kvėpavimo takų apsaugos priemones, apsauginius akinius ir pirštines.

                              3.

                              Reikėtų atsižvelgti į mitybos papildymą priede esančiu metioninu.

                  2023 m. liepos 22 d.

         (1)  Išsamų analizės metodų aprašymą galima rasti etaloninės laboratorijos svetainėje http://irmm.jrc.ec.europa.eu/EURLs/EURL_feed_additives/authorisation/evaluation_reports/Pages/index.aspx.

         (2)  OL L 54, 2009 2 26, p. 1.


title: 2015 m. lapkričio 11 d. Komisijos įgyvendinimo reglamentas (ES) 2015/2011, kuriuo nustatomi techniniai įgyvendinimo standartai, susiję su regioninės valdžios ir vietos valdžios institucijų, kurių atžvilgiu turimos pozicijos gali būti vertinamos kaip pozicijos centrinės valdžios atžvilgiu, sąrašais, pagal Europos Parlamento ir Tarybos direktyvą 2009/138/EB (Tekstas svarbus EEE)

text:
12.11.2015

               LT

               Europos Sąjungos oficialusis leidinys

               L 295/3

         KOMISIJOS ĮGYVENDINIMO REGLAMENTAS (ES) 2015/2011
   2015 m. lapkričio 11 d.
   kuriuo nustatomi techniniai įgyvendinimo standartai, susiję su regioninės valdžios ir vietos valdžios institucijų, kurių atžvilgiu turimos pozicijos gali būti vertinamos kaip pozicijos centrinės valdžios atžvilgiu, sąrašais, pagal Europos Parlamento ir Tarybos direktyvą 2009/138/EB
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 25 d. Europos Parlamento ir Tarybos direktyvą 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) (1), ypač jos 109a straipsnio 2 dalies a punktą,
   kadangi:

               (1)

               regioninės valdžios ir vietos valdžios institucijų, kurių atžvilgiu turimos pozicijos gali būti vertinamos kaip pozicijos centrinės valdžios, kurios jurisdikcijoje jos yra įsteigtos, atžvilgiu pagal Direktyvą 2009/138/EB, sąrašai yra svarbūs apskaičiuojant standartinės mokumo kapitalo reikalavimo formulės rinkos rizikos modulį ir sandorio šalies įsipareigojimų neįvykdymo rizikos modulį;

               (2)

               kai reikia, į šiuos sąrašus įtrauktos regioninės valdžios ir vietos valdžios institucijos turėtų būti grupuojamos pagal tipą, atsižvelgiant į Komisijos deleguotojo reglamento (ES) 2015/35 (2) 85 straipsnyje nustatytas sąlygas;

               (3)

               priežiūros institucijos pateikė atitinkamą informaciją apie specifinius įplaukų generavimo įgaliojimus ir egzistuojančius institucinius susitarimus pagal nacionalinę teisę, susijusius su jų jurisdikcijai priklausančiomis regioninės valdžios ir vietos valdžios institucijomis, ir kokiu mastu tos valdžios institucijos laikosi Direktyvos 2009/138/EB 109a straipsnio 2 dalies a punkte nustatytų reikalavimų;

               (4)

               šis reglamentas grindžiamas Europos draudimo ir profesinių pensijų institucijos Komisijai pateiktais techninių įgyvendinimo standartų projektais;

               (5)

               Europos draudimo ir profesinių pensijų institucija dėl techninių įgyvendinimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Draudimo ir perdraudimo suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1094/2010 (3) 37 straipsnį, pateikti savo nuomonę,

         PRIĖMĖ ŠĮ REGLAMENTĄ:
   1 straipsnis
   Regioninės valdžios ir vietos valdžios institucijų sąrašai
   Toliau nurodytos regioninės valdžios ir vietos valdžios institucijos, kurių atžvilgiu turimos pozicijos gali būti vertinamos kaip pozicijos centrinės valdžios, kurios jurisdikcijoje jos yra įsteigtos, atžvilgiu, kaip nurodyta Direktyvos 2009/138/EB 109a straipsnio 2 dalies a punkte:

               1)

               Austrijoje: „Land“ arba „Gemeinde“;

               2)

               Belgijoje: „communauté“ arba „gemeenschap“, „région“ arba „gewest“, „province“ arba „provincie“, arba „commune“ arba „gemeente“;

               3)

               Danijoje: „region“ arba „kommune“;

               4)

               Suomijoje: „kaupunki“ arba „stad“, „kunta“ arba „kommun“, arba „Ahvenanmaan maakunta“ arba „Landskapet Åland“;

               5)

               Prancūzijoje: „région“, „département“ arba „commune“;

               6)

               Vokietijoje: „Land“, „Gemeindeverband“ arba „Gemeinde“;

               7)

               Lichtenšteine: „Gemeinde“;

               8)

               Lietuvoje: „savivaldybė“;

               9)

               Liuksemburge: „commune“;

               10)

               Nyderlanduose: „provincie“, „waterschap“ arba „gemeente“;

               11)

               Lenkijoje: „województwo“, „związek powiatów“, „powiat“, „związek międzygminny“, „gmina“ arba „miasto stołeczne Warszawa“;

               12)

               Portugalijoje: „Região Autónoma dos Açores“ arba „Região Autónoma da Madeira“;

               13)

               Ispanijoje: „comunidad autónoma“ arba „corporación local“;

               14)

               Švedijoje: „region“, „landsting“ arba „kommun“;

               15)

               Jungtinėje Karalystėje: Škotijos Parlamentas, Velso nacionalinė asamblėja arba Šiaurės Airijos asamblėja.

         2 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. lapkričio 11 d.

            Komisijos vardu

            Pirmininkas

         Jean-Claude JUNCKER

      (1)  OL L 335, 2009 12 17, p. 1.

      (2)  2014 m. spalio 10 d. Komisijos deleguotasis reglamentas (ES) 2015/35, kuriuo papildoma Europos Parlamento ir Tarybos direktyva 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) (OL L 12, 2015 1 17, p. 1).

      (3)  2010 m. lapkričio 24 d. Europos Parlamento ir Tarybos reglamentas (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/79/EB (OL L 331, 2010 12 15, p. 48).


title: 2011 m. balandžio 18 d. Komisijos įgyvendinimo reglamentas (ES) Nr. 384/2011, kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti

text:
19.4.2011

               LT

               Europos Sąjungos oficialusis leidinys

               L 103/102

         KOMISIJOS ĮGYVENDINIMO REGLAMENTAS (ES) Nr. 384/2011
   2011 m. balandžio 18 d.
   kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (1),
   atsižvelgdama į 2007 m. gruodžio 21 d. Komisijos reglamentą (EB) Nr. 1580/2007, nustatantį Tarybos reglamentų (EB) Nr. 2200/96, (EB) Nr. 2201/96 ir (EB) Nr. 1182/2007 įgyvendinimo vaisių ir daržovių sektoriuje taisykles (2), ypač į jo 138 straipsnio 1 dalį,
   kadangi:
   Reglamente (EB) Nr. 1580/2007, taikant daugiašalių derybų dėl prekybos Urugvajaus raunde rezultatus, yra numatyti kriterijai, kuriuos Komisija taiko nustatydama standartines importo iš trečiųjų šalių vertes produktams ir laikotarpiams, išvardytiems minėto reglamento XV priedo A dalyje,
   PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1580/2007 138 straipsnyje minimos standartinės importo vertės yra nustatytos šio reglamento priede.
   2 straipsnis
   Šis reglamentas įsigalioja 2011 m. balandžio 19 d.

      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2011 m. balandžio 18 d.

            Komisijos vardu, Pirmininko vardu

         José Manuel SILVA RODRÍGUEZ

            Žemės ūkio ir kaimo plėtros generalinis direktorius

      (1)  OL L 299, 2007 11 16, p. 1.

      (2)  OL L 350, 2007 12 31, p. 1.

      PRIEDAS
      Standartinės importo vertės, skirtos kai kurių vaisių ir daržovių įvežimo kainai nustatyti

                  (EUR/100 kg)

                  KN kodas

                  Trečiosios šalies kodas (1)

                  Standartinė importo vertė

                  0702 00 00

                  EG

                  74,4

                  JO

                  68,6

                  MA

                  58,4

                  TN

                  117,8

                  TR

                  103,1

                  ZZ

                  84,5

                  0707 00 05

                  AL

                  52,2

                  EG

                  152,2

                  TR

                  140,7

                  ZZ

                  115,0

                  0709 90 70

                  MA

                  82,8

                  TR

                  113,5

                  ZA

                  13,0

                  ZZ

                  69,8

                  0805 10 20

                  EG

                  48,9

                  IL

                  74,2

                  MA

                  47,9

                  TN

                  47,9

                  TR

                  72,0

                  ZZ

                  58,2

                  0805 50 10

                  EG

                  53,5

                  TR

                  47,7

                  ZZ

                  50,6

                  0808 10 80

                  AR

                  79,4

                  BR

                  74,3

                  CA

                  114,9

                  CL

                  81,8

                  CN

                  104,9

                  MK

                  47,7

                  NZ

                  114,4

                  US

                  123,4

                  UY

                  57,7

                  ZA

                  82,0

                  ZZ

                  88,1

                  0808 20 50

                  AR

                  83,0

                  CL

                  121,5

                  CN

                  70,7

                  ZA

                  87,4

                  ZZ

                  90,7

         (1)  Šalių nomenklatūra yra nustatyta Komisijos Reglamentu (EB) Nr. 1833/2006 (OL L 354, 2006 12 14, p. 19). Kodas „ZZ“ atitinka „kitas šalis“.


title: 2016 m. sausio 14 d. Komisijos įgyvendinimo reglamentas (ES) 2016/38, kuriuo iš dalies keičiamos Reglamento (EB) Nr. 555/2008 nuostatos dėl išankstinių mokėjimų, susijusių su parama investicijoms ir inovacijoms pagal nacionalines vyno sektoriaus paramos programas, viršutinės ribos

text:
16.1.2016

               LT

               Europos Sąjungos oficialusis leidinys

               L 11/1

         KOMISIJOS ĮGYVENDINIMO REGLAMENTAS (ES) 2016/38
   2016 m. sausio 14 d.
   kuriuo iš dalies keičiamos Reglamento (EB) Nr. 555/2008 nuostatos dėl išankstinių mokėjimų, susijusių su parama investicijoms ir inovacijoms pagal nacionalines vyno sektoriaus paramos programas, viršutinės ribos
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 54 straipsnio b ir f punktus,
   kadangi:

               (1)

               Komisijos reglamento (EB) Nr. 555/2008 (2) 19 straipsnio 2 dalyje ir 20c straipsnio 2 dalyje numatyta paramos investicijoms ir inovacijoms, teikiamos pagal nacionalines vyno sektoriaus paramos programas, finansų valdymo tvarka. Minėtose nuostatose nustatyta viršutinė išankstinių mokėjimų riba, kuri investicinės priemonės atveju yra 50 % 2013, 2014 ir 2015 finansiniais metais, o inovacijų priemonės atveju – 50 % 2014 ir 2015 finansiniais metais. Šis laikinas viršutinės ribos, kuri paprastai yra 20 %, padidinimas turėtų būti taikomas ir 2016 m., siekiant palengvinti tų priemonių įgyvendinimą atsižvelgiant į tai, kad daugelio valstybių narių finansinė padėtis tebėra sunki;

               (2)

               todėl Reglamentas (EB) Nr. 555/2008 turėtų būti atitinkamai iš dalies pakeistas;

               (3)

               siekiant užtikrinti investicijų ir inovacijų priemonėms numatytų sąlygų, susijusių su išankstiniais mokėjimais, tęstinumą ir užkirsti kelią bet kokiai paramos gavėjų diskriminacijai, šis reglamentas turėtų būti taikomas nuo 2016 m. sausio 1 d.;

               (4)

               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 555/2008 iš dalies keičiamas taip:

               1.

               19 straipsnio 2 dalies antra pastraipa pakeičiama taip:
               „Išankstinių mokėjimų suma neturi viršyti 20 % su investicija susijusios viešosios pagalbos dydžio ir ji mokama pateikus banko garantiją ar lygiavertę garantiją, atitinkančią 110 % išankstinio mokėjimo sumos. Tačiau, jei 2013, 2014, 2015 arba 2016 m. priimamas atskiras sprendimas skirti paramą investicijoms, išankstinio mokėjimo suma gali būti padidinta iki 50 % viešosios pagalbos, susijusios su atitinkama investicija, dydžio. Įgyvendinant Komisijos deleguotojo reglamento (ES) Nr. 907/2014 (3) 23 straipsnį taikomas įpareigojimas visą iš anksto sumokėtą atitinkamam veiksmui įgyvendinti skirtą sumą išleisti per dvejus metus nuo jos sumokėjimo.

                  (3)  2014 m. kovo 11 d. Komisijos deleguotasis reglamentas (ES) Nr. 907/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl mokėjimo agentūrų ir kitų įstaigų, finansų valdymo, sąskaitų patvirtinimo, užstatų ir dėl euro naudojimo (OL L 255, 2014 8 28, p. 18).“"

               2.

               20c straipsnio 2 dalies antra pastraipa pakeičiama taip:
               „Išankstinių mokėjimų suma neturi viršyti 20 % su investicija į inovacijas susijusios viešosios pagalbos dydžio ir ji mokama pateikus banko garantiją ar lygiavertę garantiją, atitinkančią 110 % išankstinio mokėjimo sumos. Tačiau, jei 2014, 2015 arba 2016 finansiniais metais priimamas atskiras sprendimas skirti paramą investicijoms į inovacijas, išankstinio mokėjimo suma gali būti padidinta iki 50 % viešosios pagalbos, susijusios su atitinkama investicija, dydžio. Įgyvendinant Komisijos deleguotojo reglamento (ES) Nr. 907/2014 23 straipsnį taikomas įpareigojimas visą iš anksto sumokėtą atitinkamam veiksmui įgyvendinti skirtą sumą išleisti per dvejus metus nuo jos sumokėjimo.“

         2 straipsnis
   Įsigaliojimas ir taikymas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2016 m. sausio 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. sausio 14 d.

            Komisijos vardu

            Pirmininkas

         Jean-Claude JUNCKER

      (1)  OL L 347, 2013 12 20, p. 671.

      (2)  2008 m. birželio 27 d. Komisijos reglamentas (EB) Nr. 555/2008, kuriuo nustatomos išsamios Tarybos reglamento (EB) Nr. 479/2008 dėl bendro vyno rinkos organizavimo įgyvendinimo taisyklės, taikomos vyno sektoriaus paramos programoms, prekybai su trečiosiomis šalimis, gamybos potencialui ir kontrolei (OL L 170, 2008 6 30, p. 1).